Con a denominación d'«aligas» (ixo ye, con metatesi mesmo que en «alicas», pero con sonorización d'a consonant xorda y conservando-ie a entonación plana) s'ha puesto documentar en o Semontano de Balbastro (Berbegal) y a Cinca Meya (Fonz), en Ribagorza Baixa (Foradada d'el Toscar, As Cortz, Perarruga, Litera, Esdolomada y Torres) y en Litera (Tamarit y Castillón Roi). Tamién se reconoix ista forma sonorizadera en a val de Chistau, en o sector nort-oriental de Sobrarbe y convive con «alica» en A Buerda (val d'a Cinca, Sobrarbe central), que mos puede fer pensar si no coexisten as dos formas en buena cosa d'a comarca.